text: শুক্রবার ওই ফোনালাপের অডিয়ো ক্লিপ 'ফাঁস' করে বিজেপি। আচমকা কী এমন ঘটল, গেরুয়া শিবির দাবি করছে, পরিকল্পিত ভাবে তা ছড়িয়েছে তৃণমূলই!
  খবর অনলাইন ডেস্ক: শুক্রবার সোশ্যাল মিডিয়ায় ভাইরাল হয় শীতলকুচি সম্পর্কিত এক অডিয়ো ক্লিপ। দাবি করা হয়, সেটা ছিল মুখ্যমন্ত্রী মমতা বন্দ্যোপাধ্যায় ও কোচবিহার জেলা তৃণমূল সভাপতি পার্থপ্রতিম রায়ের কথোপকথনের অডিয়ো ক্লিপ। এই অডিয়ো ক্লিপ ছড়ানোর নেপথ্যে তৃণমূলেরই হাত রয়েছে বলে পাল্টা দাবি তুলে শনিবার নির্বাচন কমিশনের দ্বারস্থ হল বিজেপি।
  অডিয়ো ক্লিপটি প্রকাশ্যে আসার পরে মুখ্যমন্ত্রীর ফোনে আড়ি পাতার অভিযোগ তুলেছিল তৃণমূল। দলের তরফে প্রশ্ন তোলা হয়েছিল, কেন্দ্রীয় সরকার কী করে একজন মুখ্যমন্ত্রীর ফোনের ব্যক্তিগত কথাবার্তা ট্যাপ করতে পারে? এটা রাজনৈতিক স্বার্থে ক্ষমতার চূড়ান্ত অপব্যবহার।
  Did the Centre tap into private phone conversations of a SITTING CM?
  We condemn this blatant breach of privacy & illegitimate usage of state machinery for petty political agenda. (1/2) pic.twitter.com/LfIN0EGwOq
  এ দিন নির্বাচন কমিশনের সঙ্গে সাক্ষাতের পর বিজেপি নেতা শিশির বাজোরিয়া বলেন, "তৃণমূল সাংসদ ডেরেক ও'ব্রায়েন এবং সুখেন্দুশেখর রায় সংবাদ মাধ্যমের কাছে অডিয়ো ক্লিপটির সত্যতার বিষয়টি নিশ্চিত করেছেন। এ ধরনের টেপের এক মাত্র লক্ষ্য ছিল আরও মেরুকরণ তৈরি করা"।
  পশ্চিমবঙ্গের প্রধান নির্বাচনী আধিকারিককে চিঠি দিয়ে বিজেপি অনুরোধ জানিয়েছে, "এ বিষয়ে যেন তাৎক্ষণিক ভাবে বিস্তারিত তদন্ত করা হয়। এর জন্য বিশেষ তদন্তকারী দল (সিট) গঠন করতে পারে কমিশন"।
  অডিয়ো ক্লিপের একটি কপি কমিশনের কাছে জমা দিয়ে বিজেপি দাবি করেছে, "যে দু'জনের কথোপকথন প্রকাশ্যে এসেছে, তাঁদের মধ্যেই কোনো একজন এটা প্রকাশ করতে পারেন। ইচ্ছাকৃত ভাবেই ভাইরাল করা হয়েছে"।